b'\n_START_ARTICLE_\nAlpini\n_START_SECTION_\nZgodovina\n_START_PARAGRAPH_\nLeta 1871 je stotnik Giuseppe Perrucchetti napisal \xc4\x8dlanek Considerazioni su la difesa di alcuni valichi alpini e proposta di un ordinamento militare territoriale della zona alpina (Predlogi za obrambo nekaterih gorskih prelazov in predlog za regionalno voja\xc5\xa1ko organizacijo alpske cone) za italijanski voja\xc5\xa1ki zbornik Rivista Militare Italiana, v katerem je predlagal ustanovitev posebnega teritorialnega podro\xc4\x8dja in samostojnih \xc4\x8det gorskih vojakov na Tirolskem, katere bi rekrutirali iz lokalnega prebivalstva in bi bili zadol\xc5\xbeeni za obrambo tega goratega podro\xc4\x8dja. Njegov \xc4\x8dlanek je prebral tudi takrat minister za vojno Italije, general Cesare Francesco Ricotti Magnani, ki je podprl idejo. Tako je bil 15. oktobra 1872 izdal kraljevi ukaz o ustanovitvi \xc4\x8cet alpinskega okro\xc5\xbeja (Compagnie Distrettuali Alpine), kar predstavlja za\xc4\x8detek dana\xc5\xa1njega Korpusa alpinov. Perucchetti pa ni nikoli prevzel poveljstva alpinov._NEWLINE_Prvotno je bilo ustanovljenih 15 \xc4\x8det, nakar so to pove\xc4\x8dali na 36, dokler niso leta 1878 ustanovili 10 alpinskih bataljonov. Leta 1882 so ustanovili prve alpinske polke in sicer je do leta 1887 bilo ustanovljenih 7 polkov s 22 bataljoni. Tik pred prvo svetovno vojno je bil leta 1909 ustanovljen \xc5\xa1e osmi polk, tako da je korpus med vojno obsegal 88 alpinskih bataljonov. Leta 1919 so ustanovili \xc5\xa1e deveti polk. Leta 1926 so bile ustanovljene tri alpinske brigade in leta 1933 \xc5\xa1e \xc4\x8detrta, ki so bile leta 1935 preoblikovane v divizije. Istega leta so ustanovili \xc5\xa1e 11. in 12. alpinski polk ter 5. alpinsko divizijo. Med drugo svetovno vojno so ustanovili \xc5\xa1e \xc5\xa1esto divizijo, nakar pa so bile septembra 1943 ukinjene vse divizije.'